पाकिस्तान कोच मिकी आर्थर: भारत के खिलाफ हारने के बाद 'आत्महत्या' करना चाहता था - दा इंडियन वायर
Updated: जून 25, 2019
पाकिस्तान कोच मिकी आर्थर: भारत के खिलाफ हारने के बाद ‘आत्महत्या’ करना चाहता था
लंदन, 25 जून (आईएएनएस)| पाकिस्तान के मुख्य कोच मिकी आर्थर (mickey arthur) ने कहा कि भारत के खिलाफ हार झेलने के बाद वह इतना बुरा महसूस कर रहे थे कि उन्होंने आत्महत्या करने के बारे में सोचा था। भारतीय टीम ने 16 जून को ओल्ड ट्रैफर्ड मैदान पर हुए मैच में पाकिस्तान को डकवर्थ-लुइस नियम के आधार पर 89 रनों से मात दी।
विश्व कप में भारत के खिलाफ पाकिस्तान की यह सातवीं हार थी। हालांकि, दक्षिण अफ्रीका को 49 रनों से मात देकर पाकिस्तान ने टूर्नामेंट में दमदार वापसी की।
आर्थर ने कहा, “पिछले रविवार मैं आत्महत्या करना चाहता था, लेकिन वह केवल एक ही खराब प्रदर्शन था। यह बहुत जल्दी हुआ। आप एक मैच हारते हैं फिर दूसरा हारते हैं, मीडिया सवाल खड़े करता है, लोगों की उम्मीदें और फिर आप केवल इन सब से बचना चाहते हैं। हम सभी ने यह महसूस किया है।”
पाकिस्तान छह मैचों के बाद पांच अंकों के साथ तालिका में फिलहाल, सातवें पायदान पर काबिज है।
यह याद रखना चाहिए कि वेस्टइंडीज में 2007 में आयोजित विश्व कप के ग्रुप चरण में पाकिस्तान के बाहर होने के बाद पूर्व कोच बॉब वूल्मर की रहस्यमय परिस्थितियों में मृत्यु हो गई थी।
पिछला लेखमेहुल चौकसी की नागरिकता वापस लेगा एंटीगुआ, जल्द करेगा प्रत्यर्पण
अगला लेखबेटी बचाओ पर निबंध